תוכנית האלופים

תוכנית האלופים (נקראת גם: תוכנית איילנד) היא תוכנית אסטרטגית להכנעת ארגון הטרור "חמאס" לשחרור החטופים הישראלים ברצועה. התוכנית נהגתה על ידי האלוף במיל' גיורא איילנד, ונתמכה בידי עשרות קצינים בדימוס. בבוקר יום שבת כ"ב בתשרי ה'תשפ"ד, שמיני עצרת ושמחת תורה, 7 באוקטובר 2023, פתחו ארגוני הטרור חמאס והג'יהאד האסלאמי הפלסטיני במתקפת פתע על ישראל. בחסות שיגור כ-4,300 רקטות, חדרו כ־6,000 מחבלים מרצועת עזה לעשרות יישובים ישראליים ומתקנים צבאיים באזור עוטף עזה ובסביבתו, מ-119 פרצות שונות בגדר, תוך ניהול קרבות ירי נגד כוחות ביטחון מעטים. המחבלים ביצעו מעשי טבח ואונס, רצחו והרגו 1,150 בני אדם, מתוכם טבחו ב-779 אזרחים, וחטפו לרצועת עזה כ־251 אנשים, ובהם גברים, נשים, קשישים ותינוקות. בשעות הראשונות נלחמו נגדם כיתות הכוננות, שוטרי משטרת ישראל, לוחמי הימ"מ וחיילי צה"ל, שהיו בנחיתות מספרית. בקרבות נהרגו כ־1,609 מחבלים בשטח ישראל, ובצד הישראלי נהרגו 301 חיילים, 55 שוטרים ו־10 אנשי שירות הביטחון הכללי. בעקבות מתקפת הפתע יצאה ישראל למלחמת חרבות ברזל למיטוט שלטון חמאס ברצועת עזה והשבת החטופים. בספטמבר 2024 פרסם אלוף במיל' גיורא איילנד את תוכניתו להשלמת מיטוט שלטון חמאס והגברת הלחץ להשבת החטופים. התוכנית מחולקת לשני שלבים. בשלב הראשון האוכלוסייה האזרחית תפונה מצפון הרצועה דרומה, ולאחר הפינוי האזור יוכרז כשטח צבאי סגור. בשלב השני יוטל מצור על צפון הרצועה, הכולל מניעת תנועה והכנסת מזון, דלק ומים. המצור יוסר רק עם כניעת האויב, ובפרט הזרוע הצבאית של חמאס. לאחר כניעתו, צה"ל ייטהר את מרחב העיר עזה ללא התנגדות. בהמשך תבוצע מתכונת דומה במחנות מרכז הרצועה, ברפיח ובחלקים נוספים של הרצועה. התוכנית אמורה להוות מנוף לחץ על חמאס באמצעות שליטה באספקה, ובכך אמורה לקרב עסקת חטופים, בתנאים שאולי יהיו טובים יותר לישראל. על פי הוגי התוכנית, הטלת מצור על אויב בשעת מלחמה היא חוקית מבחינת הדין הבינלאומי. התנאי הנדרש למימוש המצור, הוא מתן אפשרות סבירה לאזרחים לצאת מהשטח בבטחה. לדבריהם, מדריך המלחמה של משרד ההגנה האמריקני, כמו גם כנס בנושא מצור שנערך באוניברסיטת הרווארד בשנת 2022, קובעים שמצור היא טקטיקה צבאית לגיטימית, לרבות הרעבת האויב למוות, כל עוד נעשים במקביל הצעדים הדרושים על מנת לסייע לבלתי מעורבים. בתוכניתו של איילנד תמכו עשרות קצינים בדימוס, כמו: גרשון הכהן, אייל אייזנברג, אבי מזרחי, גיא חזות, דדי שמחי, וחזי נחמה. ב-18 ספטמבר 2024 פנו 27 ח"כים ושרים מהקואליציה במכתב לראש הממשלה בנימין נתניהו בבקשה שהקבינט המדיני-ביטחוני ייאמץ את התוכנית. ראש הממשלה ציין כי הוא בוחן את יישומה. המכון למחקרי ביטחון לאומי פרסם מסמך המבקר את התוכנית. בין היתר, נטען בו שחמאס יפעל כדי למנוע מהאזרחים להתפנות לדרום הרצועה. זאת, לצד רבים שיסרבו לעזוב בשל היעדר מקומות מחסה במחנות האוהלים. הדברים יובילו להימצאות אוכלוסייה אזרחית במצור, באופן שיגרור צעדים משפטיים בינלאומיים ופגיעה בלגיטימציה הבינלאומית של ישראל. לצד זאת, מאגרי המזון של חמאס בצפון הרצועה גדולים, כאשר ייתכן שאנשיו יסתננו אל המחנות ההומניטריים. לכן, מציב המסמך בסימן שאלה את היכולת של התוכנית להוביל למיטוט חמאס ושחרור החטופים. באוקטובר 2024 פורסם בסוכנות הידיעות AP כי ראש הממשלה שוקל ליישם את תוכנית האלופים, וכי צה"ל כבר החל ביישום חלקים ממנה בצפון הרצועה. בעקבות הדיווחים שר הביטחון יואב גלנט הבהיר לשר ההגנה האמריקני לויד אוסטין כי צה"ל לא מיישם בעזה את התוכנית. הצגת 'תוכנית האלופים' על ידי האלוף גיורא איילנד שמעון כהן, "תכנית האלופים טובה ותואמת את החוק הבינלאומי", באתר ערוץ 7, 14 באוקטובר 2024 ※ 100 ימי לחימה: 779 אזרחים נרצחו, 52,571 נפגעו, באתר ערוץ 7, 13 בינואר 2024 ※ עמית סגל, ‏הבקשה של פיקוד הדרום בלילה שלפני הטבח - והסירוב, באתר ‏מאקו‏, 26 בפברואר 2024 ※ אלון חכמון, ‏הותרו לפרסום שמותיהם של 55 שוטרים שנרצחו במתקפת הטרור, באתר מעריב אונליין, 18 באוקטובר 2023 ※ ראיון של ראש השב"כ רונן בר לדני קושמרו, חדשות 12 – makoVOD (וידאו) איתמר אייכנר, "תוכנית האלופים" של עשרות קצינים בכירים במילואים: "מצור על צפון הרצועה", באתר ynet, 4 בספטמבר 2024 מה יעלה בגורל רצועת עזה? "תוכנית האלופים" שנתניהו החל לדון בה, באתר ‏מאקו‏, 22 בספטמבר 2024 אמיר אטינגר, 27 ח"כים ושרים לנתניהו: לאמץ את "תוכנית האלופים" - שכוללת שטח צבאי סגור בצפון עזה, באתר ישראל היום, 18 בספטמבר 2024 שילֹה פריד, יובל קרני, נתניהו: לפי המידע שבידינו - כמחצית מהחטופים בחיים | זו "תוכנית האלופים" שנבחנת, באתר ynet, 22 בספטמבר 2024 אודי דקל, תמי קנר, "תוכנית האלופים" – הכוונה רצויה, אך לא זו הדרך למימושה, מבט על, גיליון 1900, 10 באוקטובר 2024, באתר המכון למחקרי ביטחון לאומי AP, דיווח: חלקים מ"תוכנית האלופים" לכיתור צפון הרצועה - כבר מיושמים בשטח, באתר ynet, 13 באוקטובר 2024. שלום כלפון, העולם הערבי בפאניקה: האם ישראל החלה ליישם את תכנית האלופים?, באתר עכשיו 14 ברק רביד‏, גלנט לארה"ב: צה"ל לא מיישם את "תוכנית האלופים" בצפון הרצועה, באתר וואלה, 14 באוקטובר 2024